{{epub_watermark}}

Köszönjük a vásárlásodat a Szerző és a Kiadó nevében is! Vásárlásoddal te is támogattad, hogy Magyarországon az elektronikus könyvkiadás fejlődni tudjon, a digitális kereskedelemben kapható gyerek- és ifjúsági könyvek választéka egyre szélesebb legyen. További e-könyvekért és a gyerekirodalom legszélesebb választékáért keresd fel bátran máskor is a Pagony webboltját!
www.pagony.hu

ISBN 978-963-587-715-7
ISSN 2732-3099 (Nyomtatott kiadás)

Szöveg és illusztráció © Szabó László Róbert, 2021
Kiadás © Pagony Kiadó Kft., 2024
1114 Budapest, Bartók Béla út 15/a
Sorozatterv © Baranyai (b) András
Felelős kiadó: Demény Eszter és Ürögdi András
Felelős szerkesztő: Kovács Eszter
Szerkesztette: Győri Hanna
Műszaki vezető: Pais Andrea
Elektronikus könyv: Győri Borbála

www.pagony.hu
www.facebook.com/pagony
kiado@pagony.hu

Felhasznált betűtípusok:
Gentium Book Plus – SIL Open Font Licence
Mulish – SIL Open Font Licence
Road Rage – SIL Open Font Licence
Dekko – SIL Open Font Licence

1. rész

AMIT EDDIG NEM IS SEJTETTÜNK

(Azok a tanulni vágyó olvasók, akiket a könyvekből csak a tanulság érdekel, ebből a könyvből csak ezt a részt olvassák el, a többit már nem fontos, ugyanis ami majd később jön, az úgyis csak mindenféle kaland meg akció, a tanulságot ide írtuk le, az elejére)

ELŐRELÁTÓAK? NA PERSZE!

Sejtelmem sincs, hogy a messzi űrlények mit gondolnak az emberiségről, amikor néha szuper látcsöveiken át egy-egy pillantást vetnek a Földre. Elismerően csettintenek, hogy ejha? Vagy csak legyintenek, és keresnek maguknak érdekesebb néznivalót? Nem tudom. Azt tudom csak, hogy az emberiség mit gondol saját magáról. Leginkább azt, hogy mi, emberek okosak, megfontoltak, precízek, előrelátóak vagyunk. Ezt gondoljuk. Na de mekkorát tévedünk!

Az emberiség sorsát ugyanis nem az előrelátó megfontoltság, hanem a véletlenek sora alakította.

PÉLDÁK A VÉLETLENEKRE

Például a tűz felfedezése is véletlenek sorának köszönhető. Aznap (pár százezer évvel ezelőtt) véletlenül épp száraz kánikula volt, és nem nedves, esős nap. A villám véletlenül a kiszáradt szavannába csapott bele, és nem a sáros, mocsaras dagonyába. Donga-Bonga véletlenül éppen arrafelé sétált, és nem a dombok túloldalán. Donga-Bonga véletlenül kíváncsi természetű volt, ezért közelebb ment megtekinteni a sistergő, szikrázó lángokat. Egy kipattanó szikra véletlenül pont Donga-Bonga fűszoknyájára hullott, Donga-Bonga fűszoknyája tüzet fogott. Donga-Bonga hiába szaladgált visítozva föl-alá, azt tapasztalta, hogy a fűszoknyáján a tűz mindig megy vele.

– Nocsak! – tűnődött el a jelenségen.

Így fedezte föl az emberiség véletlenül a tüzet.

ÚJABB FONTOS VÉLETLENEK

Az is véletlen volt, hogy idén Lufi néni, a Lila Iskola tanító nénije éppen csütörtökre tűzte ki a jelmezes osztályfarsang dátumát. Délutánra. És még az is, hogy a gonosz törpekommandósok mindenre elszánt Főparancsnoka véletlenül SZINTÉN csütörtökre tűzte ki a Rettenetes Hatalomátvétel napját. Délutánra. Íme, újabb véletlenek, amik az emberiség további sorsára voltak hatással! Sőt, ezek a véletlenek még a gonosz törpekommandósok sorsát is befolyásolták, úgyhogy dupla volt a hatás.

Szóval, tessék: nem győzöm hangsúlyozni a véletlenek szerepét a történelmi folyamatokban.

Mindenki veGye kOmolyAn a véletlEneKet!

2. rész

MINDEN BAJ FORRÁSA: AZ ISKOLA

(Azok az olvasók, akik nem szeretnek elszomorító dolgokról olvasni, nyugodtan lapozzák át ennek a résznek az elejét, és csak a vége felé kezdjék megint olvasni, ahol a gondok már örömbe kezdenek átfordulni)

EGY ÓRAI KÖZBESZÓLÁS

– Jelmezes farsang?! Az olyan dedós! Ovisoknak való – fanyalgott az osztályterem első padjában ülő fiú. (Neveket most ne említsünk, nem hinném, hogy a szülei örülnének annak, hogy a családi név nyomtatásba kerül. Különösen ilyen elítélendő helyzetben, mint amikor a család ifjú sarja hangos közbeszólással zavarja az osztályfőnöki óra menetét. Az osztálytársai egyébként Dugasznak hívták ezt az ifjút, maradjunk hát mi is ennél a megnevezésnél!)

Lufi néni a Lila Iskola régi, sokat tapasztalt pedagógusa volt. Természetesen számított az osztályfarsang bejelentését fogadó fanyalgó megjegyzésekre.

– Dedós? – tette fel a kérdést, és kitett az asztalra egy nagy dossziét. Kinyitotta, és színes képeket vett elő belőle.

A SZEMLÉLTETŐ ÁBRÁK

– Egyes számú kép – emelte magasba az első ábrát Lufi néni. A képen fura, állatbőrökbe öltözött, ijesztő álarcos, görbe szarvakat viselő alakok tülekedtek. – Busójárás. Felnőtt férfiak busójelmezben.

Felemelte a második ábrát.

– Kettes számú kép: Darth Vader. Felnőtt férfi fekete sisakban, fekete köpenyben, piros lézerkardot lengetve. Jelmez, amit az egész világon ismernek és tisztelnek.

Lufi néni a kellő hatásszünetet kivárva újra feltette a kérdést:

– Dedós?

HAZAFELÉ AZ ISKOLÁBÓL

– Az a baj Lufi nénivel, hogy nem lehet vele vitatkozni. Mindenre tud mondani valami okosabbat – morgolódott Dugasz Cérna nevű barátjának és osztálybeli hű padtársának.

Szerda délután volt, hazafelé tartottak az iskolából. Cérna pár lépésen át hallgatott, mélyen megfontolta barátja szavait.

– Hát ja – közölte végül.

Cérna nem kedvelte az üres fecsegést. Szokása volt tömör, lényegre törő mondatokban kifejezni a gondolatait.

– Na most aztán milyen jelmezt vegyünk föl holnap? – tette fel végül Dugasz a mindkettőjüket aggasztó kérdést.

DUGASZ: EGY KÖZISMERT NÉV

Dugasz hivatalos nevét nemcsak a szülei iránti tiszteletből, a családi titoktartás miatt hallgatjuk el, hanem azért is, mert fölösleges lenne tudnunk. Az iskolában az igazi nevét szinte senki sem ismerte. Ő Dugaszként volt híres. Pontosabban: hírhedt. A szünetekben naponta vagy százszor harsant fel az udvaron a felügyelő tanár hangja: DugAsz!!! (Afféle „nem tűröm a rendbontást!” hangsúllyal.)

Az egész iskola hozzászokott már ezekhez a felharsanó kiáltásokhoz, mint némely család az otthoni kakukkos óra ismétlődő hangjához. Mondhatni, mára ez lett a Lila Iskola egyik ismertetőjele. Enélkül olyan lett volna, mint bármely másik iskola.

DUGASZ: A NÉVEREDET

A becenév legelső változata még az idők kezdetekor (amikor főhőseink szerény, illemtudó elsősként először lépték át a Lila Iskola küszöbét) a Dagi volt. Bizonyos okok miatt. Aztán lett belőle Dugó, barátok ugyanis nem dagizzák egymást. A Dugó pedig használat közben tovább formálódott Dugasszá. Nyilván valamelyik iskola bohóca hirtelen ötlete nyomán. Az Iskolatörténész Szakkör nyelvtudományi csoportja legalábbis ezt derítette ki kutatásai során, velük pedig nehéz lenne vitatkozni.

A kezdeti Dagi névre mostanság már senki sem emlékezik. Mert lehet, hogy Dugasz még most is kissé gömbölyded formát mutat külsőleg, viszont mára már ő lett a legmozgékonyabb fiú az alsó tagozatban. A tornatanár szerint is.

EGY MÁSIK NÉV: CÉRNA

Cérna családi neve nem titok: Öttömösi. Ő Öttömösi Zoltán. A szülei hozzászoktak már ahhoz, hogy az Öttömösi név itt-ott időnként említésre kerül. Cérnának két nővére, egy bátyja és két öccse van. Az óvónők, tanárok, játszótéri szülők hol dicsérőleg, hol nem túl dicsérőleg emlegetik a sok Öttömösi gyerek valamelyikét. Ezt a nevet már titkolni sem lehetne.